google/wiki40b huggingface dataset:
Emir Bajrami

Klubbkarriere

Bajrami flyttet med familien sin fra SFR Jugoslavia til Sverige i 1992 og begynte sin fotballkarriere hos den lokale klubben Köping FF, hvor han fikk sin debut på førstelaget i 2005. Klubben spilte da i 3. divisjon Västra Svealand.

IF Elfsborg

I 2006 meldte Bajrami overgang til IF Elfsborg i Allsvenskan, hvor han fikk minimalt med spilletid, men var likefullt en fullverdig del av stallen som til slutt vant seriemesterskapet samme sesong. I den påfølgende sesongen fikk han spille 14 kamper, men kun fire av disse fra start. Han deltok også i Mesterligaen 2007/2008, hvor Elfsborg røk ut i tredje kvalifiseringsrunde til fordel for den spanske storklubben Valencia CF.
Fra 2008-sesongen etablerte han seg fast på førstelaget etter å ha fått tillit av Elfsborgs trener Magnus Haglund og etter å ha blitt tildelt kamper på det svenske U21-landslaget under ledelse av Tommy Söderberg. Totalt spilte han 28 av Elfsborg totalt 30 seriekamper i 2008-sesongen, som ble avsluttet på en respektabel sølvplass, ett poeng bak Kalmar FF, og sikret dermed en plass i UEFA Europa League 2009/10. Totalt spilte han 83 seriekamper og scoret 14 seriemål for IF Elfsborg frem til mai 2010.

FC Twente

Den 25. mai 2010 ble Bajrami solgt til den nederlandske Eredivisie-klubben FC Twente for 30 millioner svenske kroner. Han skrev under på en kontrakt med en varighet på tre år, med opsjon på ett ekstra år. Twente var da nybakt seriemester etter å ha vunnet Eredivisie 2009–2010 og var dermed kvalifisert til gruppespillet i Mesterligaen 2010/2011. Han frekventerte startoppstillingen til Twente i begynnelsen av 2010/2011-sesongen, men ble skadet på trening i september etter et sammenstøt med landsmannen Rasmus Bengtsson.
Han returnerte til fotballbanen i andre halvdel av sesongen, men hadde da mistet førstelagsplassen og ble benyttet som reserve av trener Michel Preud'homme. Han kom blant annet inn som innbytter under finalen i KNVB-cupen mot Ajax Amsterdam, som Twente til slutt vant 3–2. Ved starten av 2011/2012-sesongen fikk Bajrami tillit av klubbens nye trener Co Adriaanse, og fikk igjen tillit i den faste startoppstillingen.

Internasjonal karriere

Bajrami fikk sin landslagsdebut for Sveriges herrelandslag i vennskapskampen mot Oman den 20. januar 2010 (1–0). Hans første landslagsmål kom i vennskapskampen hjemme mot Skottland den 11. august 2010. Han ble deretter tatt ut i den svenske troppen til EM i fotball 2012 i Polen og Ukraina av landslagstrener Erik Hamrén.
Inverse

Inverse er et amerikansk nettsted rettet mot menn i millenniumsgenerasjonen. Det ble startet opp av Dave Nemetz, som tidligere var med på å grunnlegge Bleacher Report. Nettsiden ble startet opp ved hjelp av såkornfond. Det har hovedkontor i San Francisco. Det hadde 15 skribenter da det ble startet opp i 2015.
Canardvinge

Canardvinge er en vanligvis liten vinge på hver siden av fremre del av flyet. Begrepet omfatter både bevegelige og fastmonterte små vinger langt foran på flyet. De bevegelige canardvingene vil ha samme funksjon som høyderor på et mer tradisjonelt bygget fly, og de kan brukes med motsatt bevegelsesretning for å gi roll / rotasjon langs lengdeaksen.
«Canard» er fransk for «and». Det henspiller på at enkelte av de tidligste flytypene med canardvinge var likt en and i svevet.
På enkelte flymodeller vil canardvingene bidra til bedre kontroll mot pitch / rotasjon rundt tverraksen og gi større stabilitet ved vekt og balanseberegning, slik at det ikke er så kritisk hvor langt foran eller bak i flyet vekten av drivstoff, passasjerer og bagasje er plassert. Likevel bidrar canardvingene vanligvis lite til flyets løft.
Enkelte moderne jagerfly er bygget slik at hovedvingene sitter så langt fram at flyet er ustabilt, det vil si at om nesa forskyves litt oppover, vil bevegelsen av nesa oppover bli kraftigere, og flyet snurres rundt. Disse flyene styres av en datamaskin som registrerer når flyet får nesa litt ut av stilling og gir en stillingsendring på canardvingen slik at flyet bare får den stillingsendringen som pilotens styring av flyet tilsvarer.

Fordeler med canardvinger

Avhengig av avstanden mellom canardvingene og hovedvingene og hastigheten kan reaksjonen av canardvingen på lufta gi en oppadgående luftstrøm som kan øke løftet av hovedvingene.
For et fly som er i ferd med å steile / miste løftet, vil en eventuell canardvinge vanligvis steile ut før hovedvingene. Da vil nesa falle noe ned og løftet sikres på hovedvingene både ved en mindre angrepsvinkel og ved at farten øker.
Ved flyging ved og over lydens hastighet blir effekten av tradisjonelle høyderor, balanseror og sideror dårligere, og mange tradisjonelle fly mistet kontrollen særlig under stup over lydens hastighet. Bevegelige canardvinger vil fremdeles være effektive.

Ulemper med canardvinger

Bruk av flaps på fly med canardvinger som høyderor og høydestabilisator blir vanskeligere enn på vanlige fly fordi flaps gir en rotasjon som presser flyets nese nedover. Den vanlige flyhalen blir presset nedover av luftstrømmen fra flapsene og roterer flyets nese oppover. Denne rotasjonen må skapes av canardvingene og blir problematisk særlig under lav hastighet, for eksempel under landing. Fly med canardvinger får derfor høyere landingshastighet og trenger lengre rullebaner for landing.

Canardvinger på båter

På ubåter kan små canardvinger langt foran på båten gi en ekstra mulighet for å kontrollere båtens ferd igjennom vannet. Dette gir vanligvis mindre støy i vannet utenfor ubåten enn ballasttanker med rask forflytning av tankinnholdet for å sikre stabiliteten.
Tilsvarende vinger kan også benyttes på større overflateskip til stabilisering mot rulling i bølgene.
Linjebo

Linjebo er et område på Jessheim med 48 boenheter fordelt på 12 rekkehus. Linjebo ble bygget for forsvarsansatte i 1962 av entreprenør Olav Selvaag.

Historikk

Forsvarets borettslag kjøpte tomten – det såkalte Larsen-jordet – av Ullensaker kommune i august 1961. Det var i begynnelsen problemer med finansieringen og Selvaag satte i gang byggingen for egen regning. 
Byggearbeidene ble påbegynt oktober 1961, og sommeren 1962 var leilighetene innflytningsklare. Det ble oppført egen bygning for fellesvaskeri. Senere ble det også bygget garasjeanlegg slik at alle andelseiere fikk én garasje hver. Til borettslaget hørte dessuten store, grønne fellesområder. 
Siden Forsvaret ga stønadslån til etableringen av borettslaget var i begynnelsen andelseierne ansatte i Hæren og Luftforsvaret. Da lånet var nedbetalt opphørte forpliktelsene overfor Forsvaret. Borettslaget sto dermed fritt til å oppta andelseiere som de selv ønsket, også fra det sivile samfunn. Dette førte til en navneforandring, og i 1988 ble navnet vedtatt omgjort til Linjebo borettslag.
Et liknende borettslag, Gjestadhagan, ble også bygget av Olav Selvaag langs Ole Reistads veg på Jessheim. Rekkehusene er bygget i samme stil men har seks boenheter per rekkehus istedenfor fire.

Utsmykning av området

Olav Selvaag ga bronseskulpturen «Pille Tær» av Eilif Mikkelsen til borettslaget. Skulpturen er plassert i hagen til Rådhusveien 11.
I 2017 avduket Ullensaker kommune en bautastein med blått skilt som markering av at Linjebo er en del av «Historiske Jessheim».
Elysion

Etymologi

Elysion er et obskurt, dunkelt og mystisk ord som har utviklet seg fra opprinnelig en betegnelse for et sted eller en person som er truffet av lynet, enelysion, enelysios. Dette kunne være en referanse til Zevs, tordenguden, og således kunne det å bli truffet av lynet henspille på en form for velsignelse (truffet) fra Zevs (lynet). Forskere har også foreslått at det greske Elysion kan ha kommet fra det egyptiske begrepet ialu (eldre utgave iaru) i betydningen «gress» med en spesiell referanse til «gressmarker» (egyptisk sekhet iaru / ialu), et paradisisk land med overflod og hvor de døde håpet å tilbringe evigheten.
Standardtysk

Standardtysk, ofte også kalt høytysk, betegner alle standardiserte og overregionale uttalevarianter av det tyske skriftspråket. Standardtysk brukes som motsetning til all tale som ikke er standardisert, slik som f.eks. dialekter, sosiolekter, fagspråk og dagligspråk. Det finnes ulike standarder for uttale i Tyskland, Østerrike og Sveits, men det finnes ingen dialekt som er i overensstemmelse med standardtysk.
Rinsan

Administrativ inndeling

Fylket er delt inn i en ŭp (småby) og 19 ri (landsby).
Alfred Hauge

Liv og virke

Hauges første bøker kom ut på det kristne forlaget Ansgar. Han var også en tid redaktør/forlagssjef i dette forlaget, og var rett etter krigen ansatt i den nystartede avisa Vårt Land. Som ung hadde han begynt å studere teologi, men avbrøt etterhvert dette studiet. Han var også en periode lærer/styrer ved Sand folkehøgskule i Ryfylke.
Hauge identifiserte seg med den kristne tro hele livet, og i trebindsromanen om Løland-folket (Året har ingen vår; 1948, Fossen og bålet; 1949 og Ingen kjenner dagen; 1955) skriver han om denne arven. De to første ble skrevet på nynorsk og gitt ut på Ansgar forlag, mens den siste er skrevet på bokmål, og kom ut på Gyldendal, der de fleste av bøkene hans senere kom ut.
Hauge var opptatt av den norske utvandringa til Amerika. Han skrev blant annet en trilogi om utvandrerpioneren Cleng Peerson. For denne ble han belønnet med Kritikerprisen i 1965. Da han døde, var han i gang med å planlegge en romanserie om den norske utvandringen til New Zealand.
I 1959 fikk han Stavanger Aftenblads kulturpris og i 1986 ble han tildelt Rogaland fylkes kulturpris.
Alfred Hauge skrev både på nynorsk og bokmål.
Forfatteren Kolbjørn Hauge var en yngre bror av Alfred Hauge.
Calanthemis

Utseende

Middelsstore, kontrastrikt tegnede trebukker. Artene kan minne noe om vepser. De er oftest brune til brunsvarte med lyse tegninger. Antennene er spinkle og vanligvis kortere enn kroppen. Pronotum er rundet, litt innsnevret ved roten. Dekkvingene er jevnbrede eller litt avsmalnende bakover. Beina er lange og slanke. Artene i denne slekten har det litt vepselignende utseendet som er typisk for Clytini, men er ganske variable i fargen.

Levevis

Larvene utvikler seg i død ved. De voksne billene besøker gjerne blomster.

Utbredelse

Slekten er utbredt i Øst- og Sentral-Afrika.
1420-årene

-- 1420 -- 1421 -- 1422 -- 1423 -- 1424 -- 1425 -- 1426 -- 1427 -- 1428 -- 1429
Tiårsoversikt
Masahiro Akimoto (fotballspiller)

Karriere

Masahiro Akimoto startet sin profesjonelle karriere i Sanfrecce Hiroshima i 1995.
Langhåret whippet

Opprinnelse og alder

Arbeidet med å frambringe denne «rasen» har pågått siden 1958 og under henvisning til at andre mynderaser finnes i flere pelsvarianter. Men dette er neppe et godt argument, idet mynder flest stort sett svært liten variasjon i pelstype. Det er snarere et ønske fra en mann om å skape noe nytt og attraktivt, men om man lykkes blir en annen skål.

Utseende, anatomi og fysikk

Langhåret whippet er en meget vakker hund, som på alle måter ligner en whippet med langhåret pels. Den er unektelig derfor mer egnet for våre nordiske klimaforhold. Kroppen er rektangulær i formen og pelsen gjerne «collie-farget» og silkeaktig, men alle farger og kombinasjoner er tillatt. Størrelsen er gjerne en tanke mindre i gjennomsnitt enn vanlig whippet, fordi disse hundene p.g.a. sin lengre pels ikke skal virke større.

Bruksområde

Tradisjonelt er mynder hetsende jakthunder, men denne rasen er først og fremst skapt for bli en god familie- og utstillingshund. Om den får slik godkjenning, vil den også kunne stille i konkurranser i lure coursing og annen hundsport der mynder egner seg.

Lynne og væremåte

Langhåret whippet har et lynne og en væremåte som en whippet. En snill og grei hund, som passer utmerket som familiehund.

Annet

Rasen anerkjennes ikke som egen rase noen steder i verden.
Gintel

Gintel AS er et norsk IT-selskap i Trondheim, som produserer programvare og applikasjoner for telekommunikasjon, ikke minst nett-sentriske applikasjoner for mobiltelefoni. Selskapet produserer en rekke løsninger som fungerer på åpen programvare. Hovedproduktet er PBXer for mobil- og fastnett, samt VPN-løsninger.
Gintel ble eget selskap i 2001, etter å ha sprunget ut av Telenors forskningsavdeling. Telenor er fortsatt en viktig kunde, ved siden av Network Norway og andre teleselskaper.
Administrerende direktør er Thomas Evensen
Herbert Tingsten

Bakgrunn

Tingsten var sønn av Karl Tingsten (1863–1952) og Elin Bergenstjerna. Han ble i 1926 gift med Gerd Dahlin (født 1898). Han var også nevø av statsråd Lars Tingsten.
Herbert Tingsten studerte til doktorgraden mens han var sekretær i konstitusjonskomiteen.

Karriere

Som statsviter bedrev han forskning innen svensk og utenlandsk grunnlovshistorie, grunnlovsrett og politisk idéhistorie. Tingsten skrev over 50 bøker og over 1 000 artikler. Han advarte tidlig mot de nazistiske idéene som ble spredt i Tyskland på 1930-tallet, likeså mot den kommunistiske trusselen Sovjetunionen utgjorde. Som sjefredaktør for Dagens Nyheter drev han en kampanje for å få Sverige tilsluttet NATO.
I perioder drev Tingsten en hard kamp mot Socialdemokraternas regjeringsmakt. I sine memoarer skriver han at Friedrich von Hayek med sin The Road to Serfdom (1944) fikk ham til å endre politisk standpunkt; før han leste denne, hadde han hatt tro på planøkonomi. Tingsten endret oppfatninger flere ganger i løpet av sitt liv. I tidlig ungdom hadde han vært konservativ, siden liberal verdinist. På 1920-tallet meldte han seg inn i Socialdemokraterna, hvor han hørte til i den venstreradikale fløyen av partiet.
I 1941 gjorde han imidlertid opp med sosialdemokratiet i Den svenska socialdemokratiens idéutveckling, hvor han kritiserte at marxismens mål om sosialisering ble glemt, og han satte spørsmålstegn ved partiets ideologiske vurderinger. I 1945 forlot han partiet, og ble liberal. Årsaken til dette var at han kom til å betrakte sosialisme som uforenelig med borgerlig frihet. Han ble imidlertid aldri medlem av Folkpartiet, og han gikk av som sjefredaktør for Dagens Nyheter da han kom på kant med avisens borgerlige styre i spørsmålet om hvordan det svenske pensjonssystemet skulle utformes.
Utenrikspolitisk argumenterte Tingsten mot ulike typer diktatur, framfor alt kommunistdiktatur, men også mot apartheidregimet i Sør-Afrika. Fra 1950-tallet engasjerte han seg sterkt for Israel og republikk i Sverige. Han var medlem i Sveriges Republikanska Klubben.
Man finner en del av hans verk i Per Ahlmarks bok Tyranniet begär förtroende (1992).
Björn Daníel Sverrisson

Hafnarfjarðar

Sverrisson fikk totalt hele 108 kamper og 32 mål for Hafnarfjarðar i islands toppserie Pepsideild.  Den siste sesongen for klubben var spillerens beste, og klubben kjempet om både ligatittel og kvalifisering til Mesterligaen og Europaligaen. Med overgangen til norsk Tippeliga og Viking, mente spilleren det var økte sjanser for å spille seg inn på det islandske landslaget.

Viking FK

Björn Daníel Sverrisson skrev august 2013 under på en treårskontrakt med Viking, gjeldende fra 1. januar 2014. Hafnarfjarðar ønsket å beholde spilleren ut 2013 sesongen for å kjempe om ligatittel og kvalifisering til Europaligaen.
Sverrison fikk sin debut i Tippeligaen borte mot Rosenborg i 1. serierunde, 29. mars 2014, i en kamp som endte 2 - 2. Sverrisson var uheldig i sin første kamp, og var involvert i begge motstanderens mål. Spillerens første mål kom i 6. serierunde borte mot Aalesund 1. mai 2014. Målet ble karakterisert som en kandidat til årets mål.
Sverrisson fikk totalt 29 kamper og 6 mål i sin debutsesong i Tippeligaen. I serieåpningen mot Mjøndalen, 6.april 2015, pådro Sverrisson seg en kneskade. Spilleren mistet dermed hele vårsesongen for klubben. 2016-sesongen startet med Sverrisson tilbake i startoppstilling til viking etter skadeproblemene som ødela forregående sesong. I åpningskampen mot Vålerenga Fotball på Ullevaal Stadion satte islendingen inn 1 - 0 målet på et langskudd som ble omtalt som en kandidat til årets mål. Midtveis i sesongen ble det klart at Sverrisson, som var på utgående kontrakt ville forlate klubben etter endt sesong.

AGF Fodbold

26. august 2016 ble det offentliggjort på klubbens nettsider at Sverrisson hadde undertegnet en tre-års kontrakt med klubben. Sverrisson fikk sin debut for AGF mot AaB Fodbold på Energi Nord Arena 28. august 2016 i en kamp som endte 2 - 1 til hjemmelaget. Første mål for klubben kom i en 6 - 2 seier mot Esbjerg hjemme på NRGi Arena 31. oktober 2016. August 2017 ble det klart at Sverrisson ville bli lånt ut til 1. divisjons klubben Vejle Boldklub.

Internasjonal karriere

Björn Daníel Sverrisson fikk sin internasjonale debut for Island i en vennskapskamp mot Sverige 21. januar 2014.
Stavanger politistasjon

Stavanger politistasjon har adresse i Lagårdsveien 6. i Stavanger. Politistasjonen har hatt lokaler i nåværende bygning siden 1996. 
Den første politikammeret i byen var i Steinkargata 6 fra oktober 1858 til oktober 1859. De flyttet så til Sjømannskolens bygning på oppsiden av Torget der de bodde først i ett bygg til 1864. De flyttet så inn i et nybygd nabohus. Der var de til 1883. Deretter flyttet det til Bispegården og i 1908 til Hospitalsgata 6. Det brant ned 13. mars 1929 sammen med to nabohus. Et lager av konfiskert brennevin eksploderte og gjorde at brannen ble verre. Det var en fem etasjers murbygning. 44 mennesker og 12 butikker ble husville. Politiet flyttet til Petri skole på Nytorget og det gamle Amtssykehuset i Bergelandsgata. I 1962 flyttet politiet inn i nye lokaler samme sted – i Bergelandsgata 6, men lokalene var allerede da for små og kapasiteten sprengt. 
I 1996 flyttet man inn i det store nye bygget i rød teglstein og hvit betong. Politihuset ble påbygd i sør i 2008. Rogaland politidistrikt som omfatter 14 lensmannskontorer, namsfogd og tre politistasjoner har administrasjonen og seks funksjonelle driftsenheter lokalisert på Politihuset i Stavanger. 
Politimester er Geir Gudmundsen, Hans Vik er visepolitimester og Henry Ove Berg er politiinspektør.
Debarwa (distrikt)

Debarwa er et distrikt i Sør i det sørlige i Eritrea. Hovedstaden er Debarwa.
Markedsliberalisme

Markedsliberalisme er et begrep innen liberal ideologi med to distinkte betydninger.
Spesielt i USA blir begrepet brukt som et synonym for klassisk liberalisme. Markedsliberalisme forstås her som en politisk ideologi som kombinerer markedsøkonomi med personlig frihet og menneskerettigheter. Markedsliberalisme blir da en motsetning til sosialliberalisme, som også støtter personlig frihet og menneskerettigheter, men som støtter en mer blandet økonomi med flere offentlige tjenester.
I Europa og annensteds blir begrepet ofte brukt som et synonym for økonomisk liberalisme, altså en politikk som støtter de økonomiske aspektene ved liberalismen, uten at den nødvendigvis inkluderer de øvrige aspektene ved ideologien.
Aslantas-demningen

Aslantas-demningen er en demning med vannkraftverk i Tyrkia. Den er anlagt på elven Ceyhan. Byggingen av kraftverket og demningen ferdig i 1984. Installert vannkraftproduksjon er 138 MW.
EM for brassband 2011

EM for brassband 2011, det 34. europamesterskapet for brassband ble arrangert 29. og 30. april 2011 i Montreux.

Musikk

Pliktnummer i konkurransen var Audivi Media Nocte av Oliver Waespi. I sin selvvalgte avdeling spilte Manger Musikklag Old Licks Bluesed Up av Torstein Aagaard-Nilsen.
Eidsberg-sangen

Media

Eidsberg-sangen (instrumental)
Problemer med å lytte til denne filen? Se Hjelp:Multimedia.
Moderne femkamp under Asialekene 2014

Moderne femkamp under Asialekene 2014. Moderne femkamp var en av flere sporter under de 17. Asialekene som ble arrangert i Incheon i Sør-Korea. Konkurransene ble avviklet i perioden 2. til 3. oktober 2014. Det var individuell og lagkonkurranse for både menn og kvinner. Førtitre utøvere fra seks nasjoner deltok og Kina ble beste nasjon med tre gullmedaljer foran Sør-Korea med en.
Livvakt

Politivakter i Norge

Politiet er ansvarlig for alle offisielle livvakttjenester i Norge. Livvakttjenesten for de som regnes som myndighetspersoner i Norge er tillagt Politiets sikkerhetstjeneste (PST). Det gjelder som oftest en eller to i regjeringen, og enkelte andre nøkkelpersonell. Antall personer som får tildelt livvakt fra PST avhenger av den enkeltes sikkerhetssituasjon og ressursene tilgjengelig i PST. Unntaket er beskyttelse av Kongehuset som ligger under Den kongelige politieskorte (DKP) under Oslo politidistrikt. I likhet med PST sine polititilsatte har Den kongelige politieskorte politimyndighet og kan bevæpnes ved behov.
Politidirektoratet har godkjent noen private livvakttjenester.

Militære livvakter

I militær tradisjon blir en avdeling hvis oppgave det er å passe på presidenter eller kongelige, gjerne kalt livgarde som fellesbetegnelse, slik som for eksempel Hans Majestet Kongens Garde i Norge. Disse har i dag oftest en mer seremoniell funksjon, men ivaretar samtidig noe av sine gamle plikter. I praksis har mer spesielt tilpassede avdelinger innen politi, forsvar eller annet tatt over de aller fleste rene livvaktfunksjoner for offisielle myndighetspersoner i verden i dag, selv om livgardene består.
I Det norske forsvaret er det Militær Livvaktavdeling som har oppdraget og ansvaret for å utføre militær livvakttjeneste i krise og krig nasjonalt, samt i konfliktområder og i internasjonale operasjoner. I tillegg ivaretar avdelingen fagansvaret for livvakttjeneste i Forsvaret. 
Avdelingen ble opprettet i 2007.
Alt operativt tjenestegjørende personell er vervede eller befal. 
Avdelingen er lokalisert på Sessvollmoen og er kommandomessig underlagt Forsvarets militærpolitiavdeling.
Avdelingen løser jevnlig oppdrag både nasjonalt og internasjonalt.
Shinichi Sato (fotballspiller)

Karriere

Shinichi Sato startet sin profesjonelle karriere i Cerezo Osaka i 1994. Han har også spilt for Sagan Tosu.
Sørbygda

Sørbygda ligger rett sør for Folkestadbyen, derav navnet, i Moland i Fyresdal kommune i Telemark. Det lokale hotellet Airparc Fyresdal Hotell ligger her. Kjører man videre sørover på fylkesvei 355 kommer man til grendene Momrak og Kilegrend.
Ututo

Ututo er en Linux-distribusjon som er basert på Gentoo Linux, og som utelukkende består av fri programvare. Den er tilgjengelig for arkitektuene x86-32 og x86-64. Navnet er en referanse til en gecko, som er kjent fra det nordlige Argentina. All dokumentasjon i Ututo er på spansk.
Første versjon ble lansert 16. oktober 2000. Siste versjon er XS 2012 fra 27. april 2015.
San Cristóbal (kanton)

San Cristóbal er en kanton i den ecuadorianske Galápagos-provinsen. Kantonen utgjør øyene i den østlige og sørøstlige delen av arkipelet. Det er Galápagos' minste kanton med et samlet landareal på 849 kvadratkilometer. Innbyggertallet er på 7 475 (2010) fordelt på de to befolkede øyene San Cristóbal og Floreana Kantonens administrasjonssenter er Puerto Baquerizo Moreno på øya San Cristóbal.
Kantonen omfatter øyene Española, Floreana, Genovesa, McGowen-revet, San Cristóbal og Santa Fé. Fra Puerto Baquerizo Moreno er det flyforbindelser til Baltra, Isabela og fastlandet.
Samnangerfjorden

Samnangerfjorden er en fjordarm av Fusafjorden og Bjørnafjorden i kommunene Fusa, Os og Samnanger som strekker seg 22 kilometer inn til selve Samnanger og Tysse.
Fjorden har innløp mellom Storholmen på enden av Bogøya i øst og grenda Gjemdal i vest. Øst for Storholmen ligger innløpet til Ådlandsfjorden. Fjorden strekker seg nordover vestsiden av Bogøya og ved grenda Utskot deler den seg i to deler som begge går nordover. Den vestlige armen er sidefjorden Trengereidfjorden som går nord til Trengereid. Den østlige delen fortsetter videre nordover som Samnangerfjorden og snur til slutt østover og åpner seg opp til en poll. Der ligger kommunesenteret Tysse i den sørøstlige delen av pollen, mens bygda Samnanger ligger i den nordvestlige delen. 
Høyhastighetsringen som arbeider med planer for utbygging av høyhastighetsbaner i Norge har hatt tanker om å bygge en hengebro over Samnangerfjorden. Foreløpig er det kommet fram at en slik bro vil være 1 014 meter lang, ha et spenn på 780meter, og kostnadene er beregnet til 1,9 milliarder kroner. Det er ikke vedtatt at den skal bygges, men dersom Vestlandsbanen og utbyggingen av Bergensbanen blir en realitet vil denne broen med stor sannsynlighet stå ferdig etter 2024.